自入襄城即有山水之興路中稍有賡唱因呈遵道
作者：陳淵
朝代：宋

paragraphs: 風沙久迷神，山水忽照眼。
粼粼碧玉甃，叠叠青螺綰。
人煙盛樂土，草樹亦精産。
雲霞入杳冥，禽鳥度盃醆。
放情千里迥，悟意一笑莞。
胸襟得奇趣，酬唱出新撰。
蟲魚怯嘲誚，文史困鳩僝。
我詩實易成，淡薄非佳饌。
君詞頗簡出，嚴絕類燒棧。
自應即退縮，强爾取驚赧。
微言固可錄，狂論猶未剗。
勿使俗人知，歸途畏書簡。